Up-165/05
Datum: 2005-05-04T00:00:00.000+02:00
ecli: ECLI:SI:USRS:2005:Up.165.05
vrsta: posamični akt
zadeva: ustavna pritožba
objavljeno: Neobjavljeno | 04.05.2005
dokument: US24579
akt: Ustavna pritožba A. A., B. B. in C. C. zoper sklep Višjega sodišča v Ljubljani št. IV Cp 137/2004 z dne 2. 12. 2004
resitev: zavrženje
izrek: Ustavna pritožba A. A., B. B. in C. C. zoper sklep Višjega sodišča v Ljubljani št. IV Cp 137/2004 z dne 2. 12. 2004 se zavrže.
stavek: Ustavna pritožba zoper sklep Višjega sodišča, s katerim je to razveljavilo sodbo sodišča prve stopnje in zadevo vrnilo v novo sojenje, ni dovoljena.
Ustavna pritožba neposredno zoper ravnanje ali opustitev dolžnega ravnanja (neaktivnost sodišča, ko je sam postopek pred pristojnim sodiščem še v teku) ni mogoča. Kljub temu Ustava zagotavlja tudi sodno varstvo pravice do sojenja v razumnem roku. O zakonitosti dejanj, s katerimi se posega v ustavne pravice posameznika, tako po določbi drugega odstavka 157. člena Ustave odloča (če ni zagotovljeno drugo sodno varstvo) pristojno sodišče v upravnem sporu.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
podlaga: Člen 23, 157, Ustava [URS]
Člen 55.1.2,  Zakon o Ustavnem sodišču [ZUstS]
datum_vloge: 2005-02-22T23:00:00.000Z
datum_odlocitve: 2005-05-03T22:00:00.000Z

# Up-165/05-6

4. 5. 2005

# S K L E P

Ustavno sodišče je v postopku za preizkus ustavne pritožbe A. A. in B. B. iz Ž., ki ju zastopa zakoniti zastopnik C. C. iz Z., ter C. C. iz Z., na seji senata dne 12. aprila 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

### sklenilo:

Ustavna pritožba A. A., B. B. in C. C. zoper sklep Višjega sodišča v Ljubljani št. IV Cp 137/2004 z dne 2. 12. 2004 se zavrže.

### Obrazložitev

Pritožniki vlagajo ustavno pritožbo zoper v izreku navedeno sodno odločbo. Zatrjujejo tudi kršitev pravice do sojenja brez nepotrebnega odlašanja v tej zadevi (prvi odstavek 23. člen Ustave).

Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva.

V obravnavani zadevi pritožniki vlagajo ustavno pritožbo zoper sklep Višjega sodišča, s katerim je to razveljavilo sodbo sodišča prve stopnje in zadevo vrnilo v novo sojenje. To pomeni, da bo sodišče ponovno odločilo o tem, kateremu od staršev se mladoletna otroka zaupata v varstvo in vzgojo. Zoper odločitev sodišča prve stopnje bosta imeli stranki možnost vložiti pritožbo, ko bodo v tem postopku izčrpana vsa pravna sredstva, pa tudi ustavno pritožbo.

Pritožniki v ustavni pritožbi zatrjujejo tudi kršitev pravice do sojenja brez nepotrebnega odlašanja (prvi odstavek 23. člen Ustave). Ustavna pritožba neposredno zoper ravnanje ali opustitev dolžnega ravnanja (neaktivnost sodišča, ko je sam postopek pred pristojnim sodiščem še v teku) ni mogoča. Kljub temu Ustava zagotavlja tudi sodno varstvo pravice do sojenja v razumnem roku. O zakonitosti dejanj, s katerimi se posega v ustavne pravice posameznika, tako po določbi drugega odstavka 157. člena Ustave odloča (če ni zagotovljeno drugo sodno varstvo) pristojno sodišče v upravnem sporu. Po določbah Zakona o upravnem sporu (Uradni list RS, št. 50/97 in nasl. – ZUS) je za navedeni postopek na prvi stopnji pristojno Upravno sodišče. Šele zoper odločitve pristojnih sodišč v upravnem sporu je ob izpolnjenih pogojih iz ZUstS mogoče vložiti ustavno pritožbo.

Ker v tej zadevi niso izpolnjene procesne predpostavke za obravnavo ustavne pritožbe, je Ustavno sodišče ustavno pritožbo zavrglo. Glede na to se tudi ni spuščalo v obravnavo vprašanja, ali bi bilo treba otrokoma v tem postopku postaviti posebnega zastopnika.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

mag. Marija Krisper Kramberger